ROZHODNUTIE KOMISIE
z 15. novembra 2005,
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) a infekčnú hematopoetickú nekrózu (IHN) alebo pokiaľ ide o obidve tieto ochorenia
[oznámené pod číslom K(2005) 4394]
(Text s významom pre EHP)
(2005/813/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej články 5 a 6,
keďže:
(1)
Rozhodnutím Komisie 2002/308/ES (2) sa ustanovujú zoznamy schválených zón a schválených rybích fariem umiestnených v neschválených zónach, pokiaľ ide o niektoré ochorenia rýb.
(2)
Taliansko predložilo odôvodnenia na získanie štatútu schválených zón, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN), pre určité zóny na svojom území. V predloženej dokumentácii sa uvádza, že tieto zóny spĺňajú požiadavky ustanovené v článku 5 smernice 91/67/EHS. Sú preto oprávnené na získanie štatútu schválených zón a mali by sa doplniť do zoznamu schválených zón.
(3)
Fínsko predložilo odôvodnenia na získanie štatútu schválených zón, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN), pre tie časti svojho územia, na ktoré sa nevzťahujú osobitné eradikačné opatrenia zavedené v dôsledku prepuknutia VHS v určitých pobrežných oblastiach. Po zasadnutí útvarov Komisie a zástupcov Fínska 5. júla 2005 Fínsko stiahlo žiadosť súvisiacu s nulovým výskytom VHS v pobrežných oblastiach. V predloženej dokumentácii sa uvádza, že celé územie, pokiaľ ide o IHN, a kontinentálne časti územia Fínska, pokiaľ ide o VHS, spĺňajú požiadavky ustanovené v článku 5 smernice 91/67/EHS. Tieto časti Fínska sú preto oprávnené na získanie štatútu schválených zón pre VHS a IHN a mali by sa doplniť do zoznamu schválených zón.
(4)
Pramene niektorých povodí vo Fínsku sú v Rusku, a preto by Fínsko po udelení schváleného štatútu malo udržiavať vysoký stupeň kontroly v týchto povodiach v súlade s programom schváleným rozhodnutím Komisie 2003/634/ES (3).
(5)
Rakúsko, Francúzsko, Nemecko a Taliansko predložili odôvodnenia na získanie štatútu schválených fariem v neschválených zónach, pokiaľ ide o VHS a IHN, pre určité farmy na svojom území. V predloženej dokumentácii sa uvádza, že tieto zóny spĺňajú požiadavky ustanovené v článku 6 smernice 91/67/EHS. Sú preto oprávnené na získanie štatútu schválených fariem v neschválených zónach a mali by sa doplniť do zoznamu schválených fariem.
(6)
Taliansko ohlásilo výskyt IHN na dvoch farmách, ktoré sa predtým považovali za farmy bez výskytu tohto ochorenia. Na týchto farmách sa však stále nevyskytuje VHS. Tieto farmy by sa už preto v rozhodnutí 2002/308/ES nemali uvádzať ako farmy s nulovým výskytom IHN.
(7)
Rozhodnutie 2002/308/ES by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1.
Príloha I sa nahrádza textom prílohy I k tomuto rozhodnutiu.
2.
Príloha II sa nahrádza textom prílohy II k tomuto rozhodnutiu.
Článok 2
Toto rozhodnutie je určené členským štátom.
V Bruseli 15. novembra 2005